
Az irónia győzelme a romantika felett – Donna Tartt A titkos történet című regényének elemzése

Kulcsszavak: Romantikus esztétika; Friedrich Schlegel; posztmodern; Donna Tartt
Dolgozatomban Donna Tartt posztmodern regényét, A titkos történetet elemzem, kifejezetten a korai és érett romantikára jellemző művészetfilozófiai megfontolások mentén. A jelenkor teoretikus pozíciójából tekintve a regénnyel történetileg szimultán (poszt)modern interpretációk olyan ambivalenciát mutatnak ki a mű tematikus kérdésfelvetéseiben, reflektív szakaszaiban, amely kérdéseket fogalmaz meg a történet milyensége, az elbeszélői stílusa és a regény „üzenete” közötti ellentétekről. Ezen ellentétek, tartalmi-formai diszkrepanciák bemutatására vállalkozom a romantikus filozófia – azon belül is a szépség fogalom, esztétikai elméletek és tragédia elemzése – segítségével. A szóban forgó regénynek számos párhuzamos olvasata lehetséges, a mű különböző, eltérő megközelítésekben értelmezhető, azonban ezen kutatás célkitűzéseként érdemesnek tartom egy romantikus nézőpont tragikus történetelemzéseként magyarázni a regényt, ami elvezet a művön átívelő fő kérdéshez, az irónia szerepéhez a végkifejletben.
A romantikus elemek feltérképezése minden szempontból összefonódik az irónia megértésével, hiszen a kettő szoros kapcsolatban áll, egymást kiegészítve formálják a mű narratíváját, így együttes jelenlétük elengedhetetlen az értelmezéséhez. A titkos történetben a kierkegaard-i irónia szerepe révén a romantikus értelmezés határait ismerhetjük fel, mivel a schlegeli játékos irónia helyett a Kierkegaard által leírt korlátozott irónia kerül előtérbe. Az olvasó képes lehet értelmezni a sorok között megbúvó iróniát, így világossá válik a cél, miszerint a túlzottan romantizált világ tragédiához vezet. Számtalan kérdés merülhet fel az elemzésben, így a kutatás átfogó szemléletéhez a filozófia különböző részterületeit eszközként használom, a felvetések igazolásához a motivikus analógiák és a fogalmi elemzések módszerét alkalmazom.



